钦定古今图书集成/明伦汇编/交谊典/第054卷 > 《秋日宴季处士宅序》前人
## 钦定古今图书集成/明伦汇编/交谊典/第054卷 > 《秋日宴季处士宅序》前人

若夫争名于朝廷者，则冠盖相趋；遁迹于丘园者，则
林泉见托。虽语嘿非一，物我不同，而逍遥皆得性之
场，动息匪自然之地。故有季处士者，远辞濠上，来游
境中。披白云以开筵，俯青溪而命酌。昔时西北，则我
地之琳琅；今日东南，乃他乡之竹箭。又此夜乘槎之
客，犹对仙家；坐菊之宾，尚临清赏。既而依稀旧识，欢
吴郑之班荆；乐莫新交，申孔程之倾盖。向时朱夏，俄
涉素秋。金风生而景物清，白露下而光阴晚。庭前柳
叶，才听鸣蝉；野外芦花，行看江上。数人之内，几度琴
樽；百年之中，少时风月。《兰亭》有昔时之会，竹林无今
日之欢。丈夫不纵志于生平，何屈节于名利？人之情
矣，岂曰不然。人赋一言，各申其志。使夫千载之下，四
海之中，后之视今知我，咏怀抱于兹日。